b"\n_START_ARTICLE_\nDomini de primer nivell territorial\n_START_SECTION_\nDelegaci\xc3\xb3 i gesti\xc3\xb3\n_START_PARAGRAPH_\nLa IANA t\xc3\xa9 la responsabilitat de determinar el gestor apropiat per a cada ccTLD. Despr\xc3\xa9s se li delega l'administraci\xc3\xb3 i el control a aquest gestor, que passa a ser responsable de la pol\xc3\xadtica i el funcionament del domini. La delegaci\xc3\xb3 actual de cada domini es pot obtenir a la llista que mant\xc3\xa9 la IANA. Cada ccTLD pot tenir requeriments i tarifes propis per al registre de subdominis. Pot ser que es requereixi pres\xc3\xa8ncia al pa\xc3\xads (per exemple, ciutadania, o alguna altra relaci\xc3\xb3), o el registre pot ser obert.\n_START_SECTION_\nHist\xc3\xb2ria\n_START_PARAGRAPH_\nEls primers ccTLD que es van registrar foren .uk, .us i .il, tots el 1985. El 1986, es van registrar .au, .de, .fi, .fr, .jp, .kr, .nl i .se.\n_START_SECTION_\nCodis ISO 3166-1 no utilitzats\n_START_PARAGRAPH_\nGaireb\xc3\xa9 tots els codis ISO 3166-1 actuals s'han assignat i existeixen al DNS. Aix\xc3\xb2 no obstant, n'hi ha uns quants que a la pr\xc3\xa0ctica no s'utilitzen. En concret, els ccTLDs de la depend\xc3\xa8ncia noruega Bouvet (bv) i la designaci\xc3\xb3 Svalbard i Jan Mayen (sj) existeixen al DNS, per\xc3\xb2 no s'hi ha assignat cap subdomini, i no est\xc3\xa0 previst d'assignar-ne cap de moment. Dos territoris francesos, bl (Saint Barth\xc3\xa9lemy) i mf (Saint Martin), encara esperen que el govern de Fran\xc3\xa7a els assigni._NEWLINE_El codi eh, encara que podria ser el ccTLD del S\xc3\xa0hara Occidental, no s'ha assignat mai i no existeix al DNS. L'any 2010 hi havia un sol domini (dra.hmg.gb) registrat a gb (ISO 3166-1 per al Regne Unit) i no s'hi acceptaven nous registres. Ara aquest registre ja est\xc3\xa0 donat de baixa. Els webs del Regne Unit solen utilitzar uk (vegeu m\xc3\xa9s avall)._NEWLINE_L'antic ccTLD .um de les Illes Perif\xc3\xa8riques Menors dels EUA es va esborrar l'abril de 2008. Amb les regles de l'RFC 1591, .um es pot tornar a posar en marxa si ho demana una ag\xc3\xa8ncia governamental apropiada i la comunitat local d'usuaris d'Internet.\n_START_SECTION_\nccTLDs hist\xc3\xb2rics\n_START_PARAGRAPH_\nDos ccTLDs s'han esborrat despr\xc3\xa9s de retirar-se'n el codi de dues lletres d'ISO 3166-1: cs (de Txecoslov\xc3\xa0quia) i zr (de Zaire). Pot haver-hi un retard notable entre la retirada de l'ISO 3166-1 i l'esborrat del DNS; per exemple, ZR va treure's d'ISO 3166-1 el 1997, per\xc3\xb2 el ccTLD zr no es va esborrar fins al 2001. D'altres ccTLDs que corresponen a codis obsolets ISO 3166-1 encara no s'han esborrat. En alguns casos, pot ser que no s'arribin a esborrar mai, pels problemes que provocaria en ser dominis molt utilitzats. En concret, el ccTLD de la Uni\xc3\xb3 Sovi\xc3\xa8tica, su continua fent-se servir m\xc3\xa9s d'una d\xc3\xa8cada despr\xc3\xa9s de treure's de l'ISO 3166-1._NEWLINE_Els codis de pa\xc3\xads hist\xc3\xb2rics dd de la Rep\xc3\xbablica Democr\xc3\xa0tica Alemanya i yd de Iemen del Sud podien haver tingut ccTLD, per\xc3\xb2 no es va arribar a crear; s'han utilitzat de i ye._NEWLINE_La reassignaci\xc3\xb3 temporal del codi de pa\xc3\xads cs (S\xc3\xa8rbia i Montenegro) fins que es va dividir entre rs i me (S\xc3\xa8rbia i Montenegro, respectivament) va provocar pol\xc3\xa8miques sobre l'estabilitat dels codis de pa\xc3\xads ISO 3166-1, amb el resultat d'una segona edici\xc3\xb3 d'ISO 3166-1 el 2007 amb una garantia que els codis retirats no es tornaran a assignar almenys durant 50 anys, i la substituci\xc3\xb3 de l'RFC 3066 per l'RFC 4646 per als codis de pa\xc3\xads que s'utilitzen a les etiquetes de llengua el 2006._NEWLINE_ISO va esborrar l'antic codi ISO 3166-1 de Iugosl\xc3\xa0via, YU, el 23 de juliol de 2003, per\xc3\xb2 el ccTLD yu va continuar funcionant. Finalment, al cap d'una transici\xc3\xb3 de dos anys al rs serbi i el me montenegr\xc3\xad, el domini .yu es va retirar el mar\xc3\xa7 de 2010._NEWLINE_A Austr\xc3\xa0lia li van assignar al principi el codi de pa\xc3\xads oz, que m\xc3\xa9s endavant es va canviar a au, i els dominis .oz es van moure a .oz.au.\n_START_SECTION_\nccTLDs internacionalitzats\n_START_PARAGRAPH_\nUn domini de primer nivell territorial internacionalitzat (IDN ccTLD) \xc3\xa9s un domini de primer nivell amb un nom de domini codificat de manera especial, perqu\xc3\xa8 en una aplicaci\xc3\xb3 d'usuari (com ara un navegador) surti en la manera d'escriure nativa, sigui un alfabet, com per exemple l'\xc3\xa0rab, o un sistema d'escriptura com els car\xc3\xa0cters xinesos. Els IDN ccTLDs s\xc3\xb3n una aplicaci\xc3\xb3 del sistema de noms de domini internacionalitzats als dominis de primer nivell._NEWLINE_La ICANN va comen\xc3\xa7ar a acceptar sol\xc2\xb7licitud d'IDN ccTLDs el novembre de 2009, i va instal\xc2\xb7lar el primer conjunt al sistema DNS el maig de 2010. El primer conjunt era un grup de noms \xc3\xa0rabs per als pa\xc3\xafsos d'Egipte, Ar\xc3\xa0bia Saudita i els Emirats \xc3\x80rabs Units. El maig de 2010, ja hi havia 21 pa\xc3\xafsos que havien fet la sol\xc2\xb7licitud a ICANN, en onze lleng\xc3\xbces diferents._NEWLINE_ICANN requereix que tots els dominis de primer nivell internacionalitzats utilitzin com a m\xc3\xadnim una lletra que no s'assembli a una de l'alfabet llat\xc3\xad, o que tinguin com a m\xc3\xadnim tres lletres, per tal d'evitar atacs amb noms hom\xc3\xb2grafs. Tanmateix, aix\xc3\xb2 no protegeix aquest tipus d'atacs entre dos alfabets no llatins que tinguin lletres semblants, com per exemple el cir\xc3\xadl\xc2\xb7lic i el grec, per exemple.\n_START_SECTION_\nUsos no convencionals\n_START_PARAGRAPH_\nNo sempre s'utilitza el domini de primer nivell per al propi pa\xc3\xads, sin\xc3\xb3 que de vegades s'aprofita per fer jocs de paraules en altres lleng\xc3\xbces. Exemples en angl\xc3\xa8s s\xc3\xb3n I.am, tip.it, start.at i go.to, per\xc3\xb2 tamb\xc3\xa9 hi ha pagina.de. En alguns casos es combina el nom de nivell dos amb el ccTLD per formar una sola paraula, com per exemple blo.gs de les Illes Ge\xc3\xb2rgia del Sud i Sandwich del Sud (gs), youtu.be de B\xc3\xa8lgica (be), del.icio.us dels Estats Units (us), i cr.yp.to de Tonga (to). El domini .co de Col\xc3\xb2mbia es considera un possible competidor dels domini .com, perqu\xc3\xa8 pot ser una abreviatura de company (empresa, en angl\xc3\xa8s)._NEWLINE_Alguns ccTLDs tamb\xc3\xa9 es poden utilitzar per aprofitar errors de tecleig. El domini cm del Camerun ha aixecat inter\xc3\xa8s, per la possibilitat que la gent es descuidi la lletra o del com."